Alphonse Areola

Alphonse Areola (s. 27. helmikuuta 1993 Pariisi) on ranskalainen jalkapallomaalivahti, joka edustaa Englannin Valioliigassa pelaavaa West Ham Unitedia. Hän kuului pitkään ranskalaisseura Paris Saint-Germainin organisaatioon mutta pelasi paljon myös muissa seuroissa lainasopimuksilla. Areola on oikeajalkainen.
Ura.
Seurajoukkueura.
Areola on Paris Saint-Germainin kasvatti. Hän debytoi seuran paidassa toukokuussa 2013 Stade Brestiä vastaan. Hän pelasi tuolla kaudella kaksi ottelua ja oli mukana voittamassa Ligue 1:n mestaruutta. Kauden 2013–2014 Areola oli lainassa Ligue 2:n RC Lensissä pelaten 35 ottelua ja seuraavalla kaudella Ligue 1:n SC Bastiassa pelaten 36 ottelua. Kaudeksi 2015–2016 Areola siirtyi lainalle Espanjan Primera Divisiónin Villarreal CF:ään. Hän debytoi Espanjan pääsarjassa elokuussa 2015 Real Betisiä vastaan. Hän pelasi seurassa 32 liigaottelua ja viisi peliä Eurooppa-liigassa.
Areola pelasi kaudella 2016–2017 PSG:ssä 15 Ranskan pääsarjaottelua ja kaikki kuusi alkulohkopeliä Mestarien liigassa. Hän oli voittamassa Ranskan cupia ja liigacupia. Seuraavalla kaudella PSG voitti liigamestaruuden ja Areola pelasi 34 ottelua, joista tasan puolissa hän piti vastustajan maaleitta. Kaikkiaan hän päästi kauden liigaotteluissa 25 maalia. Mestarien liigassa hän pelasi kaikki kahdeksan ottelua ja päästi yhdeksän maalia. Kaudella 2018–2019 hän pelasi mestaruuden uusineessa PSG:ssä 21 Ranskan pääsarjaottelua ja päästi 17 maalia. Mestarien liigassa hän pelasi kolme ottelua. 
Areola vietti kauden 2019–2020 lainalla Real Madridissa. Hän pelasi neljä ottelua Realin tiellä Espanjan mestariksi sekä kaksi ottelua Mestarien liigassa. Seuraavan kauden hän oli lainalla Englannin Valioliigan Fulhamissa, jossa pelasi 36 ottelua. Kaudella 2021–2022 hän pelasi lainalla West Hamissa yhden valioliigaottelun ja yksitoista peliä Eurooppa-liigassa. Hän siirtyi West Hamiin 9,3 miljoonalla eurolla kesällä 2022. Hän pelasi kaudella 2022–2023 täyden ajan kaikissa 13 ottelussa West Hamin voittamassa Konferenssiliigassa. Näistä kuudessa ottelussa hän piti vastustajan maaleitta ja päästi yhteensä kahdeksan maalia. Valioliigassa hän pelasi viisi ottelua. Kaudella 2023–2024 hän pelasi Valioliigassa 31 ottelua, joissa päästi 53 maalia ja pelasi neljä nollapeliä. Eurooppa-liigassa hän pelasi yhden ottelun. Kaudella 2024–2025 pelaamissaan 26 valioliigaottelussa hän päästi 41 maalia ja piti vastustajan viidessä ottelussa maaleitta.
Maajoukkueura.
Areola on edustanut Ranskan kaikkia nuorten maajoukkueita alle 16-vuotiaista alle 21-vuotiaisiin. Hän pelasi kolme ottelua sekä alle 17-vuotiaiden EM-kilpailuissa 2010 että alle 19-vuotiaiden EM-kilpailuissa 2012. Vuonna 2013 hän oli voittamassa alle 20-vuotiaiden MM-kultaa pelaten turnauksessa seitsemässä ottelussa. Finaalissa Uruguayta vastaan Areola torjui kaksi rangaistuspotkua rangaistuspotkukilpailussa.
Areola pelasi ensimmäisen A-maaottelunsa Kansojen liigan ottelussa Saksaa vastaan syyskuussa 2018. Hän on pelannut elokuun 2025 puoliväliin mennessä viisi maaottelua, joista neljä Kansojen liigassa ja yhden ystävyysottelussa. Hän kuului Ranskan kultajoukkueeseen MM-kilpailuissa 2018 ja hopeajoukkueeseen MM-kilpailuissa 2022, muttei pelannut kummassakaan turnauksessa yhtään ottelua. Hän oli Ranskan joukkueessa varamaalivahtina myös EM-kilpailuissa 2024.
Saavutukset.
Paris Saint-Germain
Real Madrid
West Haam
Ranska